Folketing
2008-10-22

Når man modtager personlig eller praktisk hjælp, kan der efter visitation til sådan nogle ydelser opstå situationer, hvor den enkelte borger står med uafklarede spørgsmål eller har flere spørgsmål. Derfor finder vi fra konservativ side, at det er et rigtig godt forslag, vi står med i dag. Et forslag, hvorefter man som borger får tildelt en fast kontaktperson, det vil sige en person, som man nemt kan komme i kontakt med om alle de spørgsmål, man har. Men hvem er det lige, man skal ringe til, og hvor er det, man skal henvende sig? Det er jo noget af det, som det her forslag virkelig retter op på. Fra konservativ side mener vi, at vi skaber både større kvalitet og tryghed for den enkelte borger, for nu forpligtes kommunerne til at tilbyde alle modtagere af praktisk og personlig hjælp en fast kontaktperson. Derfor giver det her lovforslag borgeren en udvidet mulighed for at få svar på eventuelle spørgsmål, der opstår undervejs. Så fra konservativ side kan vi varmt støtte forslaget.